ОБЯСНИТЕЛЕН МЕМОРАНДУМ

КОНТЕКСТ НА ПРЕДЛОЖЕНИЕТО

Общ контекст

Директивата за плавателните съдове с развлекателна цел[1] е приета през 1994 г. с цел уреждане пускането на европейския пазар на плавателни съдове за отдих. В нея са определени съществените изисквания за безопасност, които производителите трябва да спазват при проектирането на плавателни съдове, за да могат да пуснат тези безопасни плавателни съдове на пазара на ЕС. За да докажат, че продуктът им съответства на разпоредбите на директивата, производителите трябва да изпълнят няколко задължения, включително да декларират съответствието на плавателния съд със съществените изисквания на директивата, да нанесат маркировката „CE“ върху продукта и да осигурят на потребителите информация за използването и поддръжката му.

Директива 94/25/ЕО е изменена с Директива 2003/44/ЕО, която въвежда пределно допустими стойности за емисиите на отработили газове за двигателите и за нивата на шума за плавателните съдове с двигатели, били те със самозапалване или с искрово запалване. Основните замърсители на въздуха, обхванати от Директивата за плавателните съдове с развлекателна цел са: азотните окиси (NOx), въглеводородите (HC) и твърдите частици (PT). Освен това Директива 2003/44/ЕО разширява приложното поле на Директивата за плавателните съдове с развлекателна цел и към плавателните съдове за индивидуално използване.

В същата изменяща директива е предвидена клауза за преразглеждане (член 2) с цел приемане на по-строги пределно допустими стойности на емисиите, така че да бъде отчетен технологичният напредък при двигателите за плавателни съдове за отдих, както и нуждата от хармонизация на пределно допустимите стойности в световен мащаб и по-специално с тези в САЩ. Същевременно трябва да бъде отчитано уязвимото положение, в което се намират малките и средните предприятия (МСП), тъй като секторът се състои предимно от тях (над 95 % от предприятията са МСП).

Работещите в сектора МСП се занимават предимно с корабостроене или маринизиране на двигатели (модифициране на двигател за пътна или извънпътна техника и неговото монтиране на плавателен съд). Освен това почти няма производители на двигатели с малък обем, които да работят само на пазара на ЕС и да снабдяват изключително него.

Клаузата за преразглеждане (член 2) предвижда също така Комисията да докладва за възможностите за по-нататъшно подобряване на екологичните характеристики на двигателите и — ако с оглед на този доклад бъде счетено за уместно — да излезе със съответните предложения пред Европейския парламент и Съвета. През 2007 г. Комисията оповести доклад (COM(2007/313), в който обяви, че ще направи оценка на вариантите за по-нататъшно намаляване на пределно допустимите стойности за емисиите на отработили газове от двигатели на плавателни съдове за отдих.

Съгласуваност с други политики и цели на Съюза

Директивата за плавателните съдове с развлекателна цел принадлежи към част на европейското законодателство, съчетаваща морската безопасност с екологични аспекти.

Една от водещите политики, дефинирани в стратегията „Европа 2020“[2], е насочена към изграждане на ресурсно ефективна Европа, която да постигне целите в областта на климата и енергията. Интегрираната морска политика[3] въвежда опазването на околната среда във всяка една от политиките на Съюза, особено онези, които засягат морската среда. Това е общият контекст, в който се провежда преразглеждането на Директивата за плавателните съдове с развлекателна цел. То има принос и към целта, която си поставя Международната година на биоразнообразието (2010 г.).

Директивата за плавателните съдове с развлекателна цел съответства на целите на инициативата „Чист въздух за Европа“[4], която дава интегрирана и дългосрочна стратегия за намаляване на неблагоприятния ефект, който замърсяването на въздуха има върху здравето на човека и околната среда, както се посочва в Директива 2008/50/ЕО относно качеството на атмосферния въздух и за по-чист въздух за Европа[5].

Директивата за плавателните съдове с развлекателна цел обхваща само замърсители от отработилите газове на двигателите, които имат отношение към здравето, като твърди частици (PT), азотни окиси (NOx) и въглеводороди (HC). Въглеродният двуокис (CO2) не е обхванат. Към днешна дата няма данни, нито по-подробно проучване, на емисиите на CO2 от двигателите на плавателните съдове за отдих. Независимо от това емисиите на CO2 от двигателите в сектора могат да бъдат обхванати в бъдеще било то от доброволни мерки или от такива от регулаторно естество аналогично на процесите, които в последно време настъпват в пътния сектор.

консултации със заинтересованите страни и оценка на въздействието

Консултации със заинтересованите страни

Преразглеждането на Директивата се подготвя от 2008 г. и беше обект на консултации на широка основа с органите на държавите-членки и с други заинтересовани страни, като производители, асоциации на потребителите, организации за стандартизация и органи за оценяване на съответствието в рамките на Постоянния комитет за плавателните съдове за отдих.

През май—юли 2009 г. беше организирана публична консултация по интернет. Службите на Комисията получиха 32 отговора на въпросника, който беше публикуван само на английски език. Резултатите от публичната консултация са оповестени на адрес: http://ec.europa.eu/enterprise/newsroom/cf/itemlongdetail.cfm?item_id=3088&tpa_id=160&lang=en.

Отговорите показват наличието на подкрепа за въвеждането на по-рестриктивни пределно допустими стойности за емисиите на отработили газове, като същевременно бъде отчетено положението на МСП. Отговорилите на въпросника посочват, че пределно допустимите стойности следва да бъдат едни и същи не само за държавите от ЕС/ЕИП, но и за други части на света, и по-специално за САЩ. В проучването се потвърди също така, че едно допълнително намаляване на пределно допустимите нива на шум от моторните плавателни съдове няма трайно да разреши проблема с прекомерния шум в засегнатите райони.

В консултацията беше откроено, че спецификата на морския сектор за отдих следва да намери по-добро отражение в законодателството на ЕС. Бяха изразени притеснения във връзка с много активния пазар на употребявани плавателни съдове, както и във връзка със самоделните лодки. От отговорите става ясно, че има необходимост да бъдат изяснени задълженията на икономическите оператори, включително задълженията на вносителите, както и правомощията на националните органи, прилагащи законодателството в областта.

Събиране и използване на експертни познания

С цел да бъдат проучени по-задълбочено подобренията в екологичните характеристики на двигателите за плавателни съдове за отдих и ефекта от тях, бяха поръчани няколко външни изследвания.

- TNO[6] — „Обзорно проучване на положението и развитието на технологията и правната уредба в сферата на екологичните характеристики на двигателите за плавателни съдове за отдих (окончателен доклад)“, януари 2005 г. (наричано по-долу „обзорно проучване“). Комисията възложи провеждането на това проучване след въвеждането на екологични изисквания в Директивата за плавателните съдове с развлекателна цел, за да се направи оценка на въздействието върху околната среда, което има използването на двигатели при плавателните съдове за отдих.

- Европейска конфедерация на морската промишленост — „Проучване на осъществимостта и въздействието на различни възможни сценарии за мерки за допълнително намаляване на емисиите при двигателите за плавателни съдове за отдих в контекста на Директива 94/25/ЕО, изменена с Директива 2003/44/ЕО. Доклад за оценка на въздействието — окончателен доклад“, 26 октомври 2006 г.“ В проучването са посочени и измерени подробно въздействието и разпределителния ефект на четирите възможни сценария за мерки за допълнително намаляване на емисиите, очертани в проучването на TNO.

- ARCADIS[7] — „ Допълваща оценка на въздействието на възможните мерки за намаляване на емисиите при двигателите за плавателни съдове за отдих “, юни 2008 г. След получаване на резултатите от предишното проучване Комисията започна ново проучване, което да набележи и оцени нови сценарии, които вземат предвид особеното положение на МСП в сектора на плавателните съдове за отдих.

- Проучванията са достъпни на: http://ec.europa.eu/enterprise/sectors/maritime/documents/index_en.htm.

Оценка на въздействието

Комисията направи подробна оценка на въздействието, описана в работната ѝ програма.

Оценката на въздействието се концентрира върху следните три области от преразглеждането, ефектът от които е значителен:

А. Емисии на отработили газове,

Б. Емисии на шум,

В. Хармонизиране с Новата законодателна рамка.

За трите области бяха подробно анализирани следните възможности.

А. Пределно допустими стойности на емисиите на отработили газове от двигателите

Вариант 1 – Без промени

Съществуващите в директивата пределно допустими стойности за емисиите от отработили газове се запазват, както са определени в изменящата Директива 2003/44/ЕО.

Вариант 2 — По-строги пределно допустими стойности за емисиите от отработили газове (етап ІІ)

Беше направена оценка на възможността за въвеждане на етап ІІ за пределно допустимите стойности за емисиите от отработили газове. Бяха предложени общо пет възможни сценария за допълнително ограничаване на пределно допустимите стойности (за повече подробности вж. стр. 21 от оценката на въздействието).

Като най-подходящ сценарий, на който да се направи по-нататъшна оценка, беше избран сценарий 5. В сценарий 5 пределно допустимите стойности са хармонизирани с тези в САЩ както за двигателите със самозапалване, така и за тези с искрово запалване. При двигателите със самозапалване пределно допустимите стойности са като определените в американския стандарт EPA 40 CFR, част 1042 за морски дизелови двигатели за съдове за отдих. При двигателите с искрово запалване пределно допустимите стойности са като определените в американския стандарт EPA 40 CFR, част 1045 за нови двигатели със самозапалване за извънпътна техника, оборудване и съдове.

Вариант 3 — По-строги пределно допустими стойности за емисиите от отработили газове (етап ІІ) в съчетание с мерки за облекчаване на положението, които да ограничат отрицателния икономически/социален ефект

При този вариант се разглеждат различни възможности за затягане на правилата за емисиите от отработили газове, като същевременно се включат смекчаващи мерки, които да ограничат отрицателния икономически и социален ефект, който може да има въвеждането на по-строги пределно допустими стойности на емисиите от отработили газове.

Подвариант 3.1 —Използване на гъвкав подход

Един от вариантите за смекчаване на ефекта от по-строгите пределни стойности на емисиите от отработили газове може да бъде въвеждането на гъвкав подход. Замисълът е да се позволи на производителите на двигатели да пускат на пазара ограничен брой двигатели за плавателни съдове за отдих, които са в съответствие с предишния етап по отношение на емисиите, дори и след влизането в сила на новите пределно допустими стойности.

Подвариант 3.2 — Използване на преходен период за всички производители на двигатели (3години)

Предложението е да се предостави тригодишен преходен период след влизането в сила на директивата, за да се даде възможност на производителите на двигатели да адаптират произвежданите двигатели към новите технологии.

Подвариант 3.3 — Използване на преходен период за всички производители на двигатели + специален преходен период за малките и средните производители, които пускат на пазара на ЕС извънбордови двигатели с искрово запалване < 15 kW (3+3 години)

Тригодишният преходен период за сектора остава. Освен него се въвежда допълнителен 3-годишен период (6 год. от влизането в сила) за МСП, които произвеждат и пускат на пазара двигатели с искрово запалване под 15 kW.

В оценката на въздействието като предпочитан вариант е избран последният подвариант.

Б. Пределно допустими стойности за емисиите на шум за плавателни съдове с двигатели

Вариант 1 – Без промени

Съществуващите в Директивата пределно допустими стойности за емисиите на шум се запазват, както са определени в изменящата Директива 2003/44/ЕО.

Вариант 2 — По-строги пределно допустими стойности за емисиите на шум

За емисиите на шум от плавателните съдове ще бъдат въведени по-строги пределно допустими стойности от сега действащите в ЕС.

Беше предпочетен вариант 1 (запазване на действащите пределно допустими стойности), тъй като:

- не предполага разходи за постигане на съответствие (дружествата няма да бъдат принудени да инвестират в нови технологии, за да постигнат изискваните пределно допустими стойности на емисиите);

- дава възможност за постигане на по-големи ползи за околната среда чрез адаптирани, национални мерки, специално разработени за районите, в които в различните държави се използват плавателни съдове.

Държавите-членки ще имат повече свобода да разработят специални мерки, които биха им позволили трайно да ограничат шума, тъй като шумът от плавателните съдове не се дължи само на двигателя, а зависи също от фактори като експлоатация, метеорологични условия и др.

В. Хармонизиране на Директивата за плавателните съдове с развлекателна цел с Новата законодателна рамка

Като следствие от приемането на Регламент (ЕО) № 765/2008 и Решение № 768/2008/ЕО ДПСРЦ трябва да бъде приведена в съответствие с принципите на Новата законодателна рамка (НЗР). Като цяло това означава въвеждане на глави, в които се описват задълженията на икономическите оператори, правомощията на органите за оценяване на съответствието и на органите за надзор на пазара, новите модули за оценяване на съответствието и статута на маркировката „CE“.

Тъй като Комисията е поела ангажимент да хармонизира секторното законодателство с НЗР, оценката на въздействието се съсредоточи само върху анализа на ефекта от хармонизацията. Той следва да бъде като цяло положителен, тъй като хоризонталните разпоредби изясняват някои въпроси, които в момента пораждат несигурност. Правната сигурност ще бъде от полза за всички страни — икономически оператори, национални администрации и администрация на ЕС, потребители. Някои нови задължения, възложени на икономическите оператори, могат да имат икономическо въздействие под формата на нови разходи за тях[8].

ПРАВНИ ЕЛЕМЕНТИ НА ПРЕДЛОЖЕНИЕТО

Основни елементи на преразглеждането

Уточняване на приложното поле на директивата и използваните в нея понятия

Приложното поле на директивата и използваните в нея понятия са уточнени с цел да бъдат улеснени производителите и националните органи при прилагането ѝ.

Съдържанието, с което терминът „плавателен съд за отдих“ се използва в Директивата, вече е било обект на дискусия, като за него в някои случаи се е твърдяло, че е общ термин, който обхваща и плавателните съд за отдих, и тези за индивидуално използване. Сега тази неяснота се премахва, като се в определенията се въвежда ново общо понятие — „плавателен съд“, което обхваща и плавателните съдове за отдих, и плавателните съдове за индивидуално използване.

Тъй като понятието „плавателен съд за отдих“ вече е ясно ограничено само до някои видове продукти, обхванати от Директивата, заглавието на Директивата е променено на „Директива относно плавателните съдове за отдих и плавателните съдове за индивидуално използване“.

Що се отнася до списъка на изключените изделия, необходимо е към него да бъдат добавени плавателните съдове амфибии, за да бъдат изключени от изискванията на настоящата директива. От съображения за последователност и яснота се конкретизира също така, че в Директивата се включват само плавателните съдове за индивидуално използване, предназначени за спорт и отдих, а не плавателни съдове за индивидуално използване, предназначени, например, за спасителни и полицейски операции. Освен това в определението на „кану“ — канутата са изключени от приложното поле на директивата — е уточнено, че за да бъде изключено от приложното поле на Директивата, кануто трябва да бъде „проектирано да бъде задвижвано само от силата на ръчното гребло“.

Целесъобразно е също така да бъдат дадени определения на „плавателни съдове, построени за собствено ползване“ и на „частен вносител“, които да бъдат специфични за сектора, за да се улесни разбирането и единното прилагане на Директивата.

Общо изискване за безопасност

Поради съображения за яснота и последователност с други директиви, следващи новия подход, е необходимо изрично да се посочи, че продуктите, обхванати от настоящата директива, могат да бъдат пускани на пазара или въвеждани в експлоатация само ако отговарят на общото изискване да не застрашават сигурността и здравето на хората, собствеността или околната среда и само ако отговарят на съществените изисквания, посочени в приложение І. Поставянето на това общо изискване за безопасност е важно, тъй като то може да се използва като правно основание за изтегляне от пазара на небезопасни плавателни съдове, особено когато бъде установено съществуването на нова опасност, необхваната от хармонизираните стандарти.

Емисии на отработили газове

Нови по-строги пределно допустими стойности на емисиите

За емисиите на отработили газове се предвиждат нови по-строги пределно допустими стойности за азотните окиси (NOx), въглеводородите (HC) и твърдите частици (PT).

При двигателите със самозапалване пределно допустимите стойности са определени, като са прилагани стандартите на Агенцията за опазване на околната среда на САЩ (EPA) за морски дизелови двигатели за съдове за отдих (40 CFR част 1042). При двигателите с искрово запалване пределно допустимите стойности са определени, като са прилагани стандартите на EPA за емисии от нови двигатели за извънпътна техника, оборудване и съдове със самозапалване (40 CFR част 1045). При този подход пределно допустимите стойности се определят на ниво, което отразява техническото развитие на по-чистите технологии за морски двигатели и позволява да се върви към хармонизиране на емисиите на отработили газове в световен мащаб.

Пределно допустимите стойности за въглероден окис (CO) са малко по-либерални в замяна на постигането на значителното съкращение при другите замърсители на въздуха и с цел да се гарантира на индустрията съразмерна цена за постигането на съответствие. Това обаче не поставя под заплаха безопасността.

Еталонни горива и изпитвателни цикли

Изпитвателните горива, използвани при оценяването на съответствието с пределно допустимите стойности на емисиите на отработили газове, трябва да отразяват състава на горивата, използвани на съответния пазар, поради което при одобряването на типа производителите от Европейския съюз трябва да използват европейски изпитвателни горива. Тъй като производителите извън ЕС могат да нямат достъп до европейски еталонни горива, е нужно да се предвиди органите, извършващи оценяването на съответствието (нотифицираните органи) да могат да приемат изпитване на двигателите и с други еталонни горива. С цел да се гарантира качеството на изпитванията и сравнимостта на резултатите от тях изборът на еталонни горива е ограничен до спецификациите на САЩ и Япония, посочени в съответния стандарт на ISO: Бутални двигатели с вътрешно горене. Измерване на емисиите в отработилите газове. Част 5: Горива при изпитването. В момента EN ISO 8178-5:2008).

Освен това съответните изпитвателни цикли трябва да бъдат посочвани на базата на един и същи стандарт на ISO (Бутални двигатели с вътрешно горене. Измерване на емисиите в отработилите газове. Част 4: Изпитвателни цикли за различни приложения на двигателите. В момента EN ISO 8178-4:1996).

Секторът на плавателните съдове за отдих работи активно за изнамирането на иновативни решения в задвижващите системи — използват се хибридни и електрически двигатели и дори горивни клетки. В бъдеще могат да бъдат разработени специални изпитвателни цикли за хибридни системи.

Мерки за смекчаване на въздействието, оказвано върху сектора

Предвижда се общ тригодишен преходен период за сектора. Освен него по отношение на изискванията за емисиите на отработилите газове на МСП, произвеждащи и пускащи на пазара двигатели с искрово запалване до 15 kW, се предоставят още 3 години. Това е нужно с цел МСП, работещи в този пазарен сегмент, да се предпазят от финансови сътресения и да приспособят производството си към новите правила.

Конструктивни изисквания

С цел принос към опазването на морската среда се предвижда ново изискване, с което се налага задължителното поставяне на събирателни резервоари на плавателните съдове, оборудвани с тоалетни.

Оценка в стадия след построяването и частен вносител

В Директива 94/25/ЕО се съдържат правила относно оценката на плавателните съдове за отдих в стадия след построяването, която се извършва от физическото или юридическото лице, установено в Общността, което пуска продукта на пазара в случаите, когато нито производителят, нито упълномощен от него представител са изпълнили задължението за оценяване на съответствието на продукта с разпоредбите на директивата. С цел постигане на последователност е целесъобразно приложното поле на тази процедура да бъде разширено, така че в него да попадат не само плавателните съдове за отдих, а и плавателните съдове за индивидуално използване. С цел яснота трябва да бъдат посочени лицата и случаите, в които може да използва тази процедура. Тези лица са:

- частният вносител, т.е. физическо или юридическо лице, което внася в хода на нетърговска дейност продукт от трета държава в Съюза с намерението да го въведе в експлоатация за собствено ползване;

- всяко лице, което пуска на пазара или въвежда в експлоатация двигател или плавателно средство, след като той или то са били подложени на съществено изменение или съществено преустройство, или всяко лице, което променя предназначението на плавателен съд, който е извън приложното поле на настоящата директива така, че след това той попада в приложното ѝ поле;

- всяко лице, което пуска на пазара плавателен съд, построен за собствено ползване, преди изтичането на 5-годишния период, посочен в член 2, параграф 2, буква а), подточка vii).

Що се отнася до внасянето на плавателни съдове за отдих и на плавателни съдове за индивидуално използване, следва да се отбележи, че в сравнение с Директива 94/25/ЕО използването на оценки в стадия след построяването е ограничено до случаите на нетърговски внос от частни вносители. Целта е предотвратяване на злоупотребите с тази процедура с търговска цел. На последно място, за да се гарантира надеждно оценяване на съответствието на продукта от страна на нотифицирания орган, при оценките в стадия след построяването съществува необходимост от разширяване на задълженията на лицето, поискало оценката, за представяне на документи на нотифицирания орган. Предвижда се това лице да има задължението да представи всички документи, необходими за оценка на съответствието на продукта.

Нанасяне на маркировката „СЕ“

В настоящата директива са определени правила за нанасянето на маркировката „СЕ“ върху плавателни съдове, компоненти и двигатели. В сравнение с Директива 94/25/ЕО е целесъобразно задължението за нанасяне на маркировката „СЕ“ да бъде разширено и до всички бордови и кърмови двигатели без вградена изпускателна система, за които се счита, че отговарят на съществените изисквания, посочени в приложения І.Б и І.В.

Маркировката „СЕ“ трябва да бъде нанесена върху плавателния съд, двигателя и компонентите му. Ако в случая на компонентите това не е възможно или не е препоръчително предвид размера или естеството на продукта, като алтернатива маркировката може да бъде нанесена на опаковката и на придружителните документи.

Докладване

С цел засилване на мониторинга и повишаване на ефективността на директивата се предвижда ново задължение за държавите-членки — представяне на Комисията на всеки 5 години на доклад относно прилагането на директивата. Докладът трябва по-специално да съдържа информация относно безопасността и екологичните характеристики на продуктите, обхванати от директивата, и относно ефективността на директивата, както и да представя дейностите за надзор на пазара, провеждани от държавите-членки.

Хармонизиране на Директивата за плавателните съдове с развлекателна цел с Новата законодателна рамка (НЗР) и приложимите процедури за оценяване на съответствието

Хоризонтални правила

На 9 юли 2008 г. Европейският парламент и Съветът приеха два правни инструмента, които имат отношение към предлагането на продукти на пазара — Регламент (ЕО) № 765/2008 на Европейския парламент и на Съвета от 9 юли 2008 г. за определяне на изискванията за акредитация и надзор на пазара във връзка с предлагането на пазара на продукти[9] и Решение № 768/2008/ЕО на Европейския парламент и на Съвета от 9 юли 2008 г. относно обща рамка за предлагането на пазара на продукти[10].

С Регламента се определят хоризонтални разпоредби относно акредитацията на органите за оценяване на съответствието, маркировката „СЕ“ и рамката на Общността за надзор на пазара на Общността и контрол на продуктите, които влизат на него, като тези разпоредби се отнасят и до продуктите, обхванати от настоящата директива. С цел повече яснота прилагането на регламента изрично се споменава в настоящата директива.

Решението определя общи принципи и референтни разпоредби за целите на законодателството, основаващо се на принципите на Новия подход. С цел да се осигури последователност със законодателството относно продуктите в други сектори е целесъобразно определени разпоредби от настоящата директива да бъдат приведени в съответствие с посоченото решение, доколкото секторните особености не налагат различен избор. Поради това някои определения, общите задължения за икономическите оператори, презумпцията за съответствие, официалните възражения срещу хармонизираните стандарти, правилата по отношение на маркировката „CE“, изискванията по отношение на органите за оценяване на съответствието и във връзка с процедурите по нотифициране, както и разпоредбите относно процедурите, приложими спрямо продукти, създаващи риск, са приведени в съответствие с посоченото решение. Специфични за сектора отклонения са необходими, по-специално, за да бъде взето предвид особеното положение при частния внос на плавателни съдове в ЕС.

Процедури за оценяване на съответствието

Процедурите за оценяване на съответствието, с които разполага производителят, също ще бъдат определени във връзка с решението с хоризонтално действие. В член 25 обаче се определят някои допълнителни изисквания, за да бъдат отчетени специфичните потребности на сектора по отношение на провеждането на оценката на съответствието, като същите са включени в модулите за оценяване на съответствието в Директива 94/25/ЕО. В настоящата директива възможността за използване в някои модули на акредитирани собствени органи вместо нотифицирани органи, както предвижда решението, не е използвана, тъй като тя е неподходяща за сектора.

Опитът показва, че за да бъдат отчетени нуждите на производството, е целесъобразно да се даде по-голям избор от сертификационни процедури в следните случаи:

- плавателни съдове за отдих от категория C с дължина на корпуса от 12 m до 24 m, при които са използвани хармонизирани стандарти (възможен е също така вътрешен производствен контрол + надзор на изпитването на продукта);

- компоненти (възможни са също модули B + E);

- що се отнася до оценяването на съответствието при изискванията за емисиите от отработилите газове и шума, се прави разлика между случаите, при които са използвани хармонизирани стандарти, и тези, при които такива стандарти не са били използвани. Във втория случай е оправдано да се изисква по-строга оценка на съответствието, отколкото в първия случай. Освен това възможността за използване на данни от еталонен съд при изпитване на шумови емисии се премахва като неуместна, тъй като същата не е била използвана на практика.

Комитология и делегирани актове

За да бъдат отчетени разпоредбите на Договора от Лисабон относно делегираните актове, в директивата са включени правилата относно приемането на делегирани актове.

Правно основание

Предложението се основава на член 95 от Договора за ЕО.

Принцип на субсидиарност

Директива 94/25/ЕО е директива за пълна хармонизация, приета на основание член 95 от Договора с цел създаване и функциониране на вътрешен пазар на плавателни съдове. Националните законодателства не могат да налагат допълнителни разпоредби относно конструирането на плавателни съдове, нито относно емисиите от отработили газове и шум от плавателни съдове, които биха наложили модифициране на продукта или биха засегнали условията за пускането му на пазара. Поради това, що се отнася до изискванията във връзка с конструкцията и емисиите от отработили газове, преразглеждането на разпоредбите на Директива 94/25/ЕО попада в рамките на изключителната компетентност на Съюза. Поради това принципът на субсидиарност по смисъла на член 5, втора алинея от Договора за ЕО е неприложим.

Важно е да се отбележи, че преразглеждането цели изясняване на кръга от продукти, обхванати от директивата, но не и разширяването, нито изменението му по какъвто и да е друг начин. Следователно и в това отношение отсъства необходимост от прилагане на принципа на субсидиарност по смисъла на член 5, втора алинея от Договора за ЕО.

Спазването на принципа на субсидиарност може да възникне като въпрос във връзка с разпоредбите, които целят постигане на по-добро прилагане на директивата и които произхождат най-вече от Новата законодателна рамка (вж. също 3.7). Опитът показва, че последователното и добро прилагане, както и пазарният надзор не са постигнати в задоволителна степен от държавите-членки, действащи сами. Вследствие на това възниква въпросът за определяне на някои задължителни общи минимални изисквания. Като следствие от предложението тази дейност ще остане в рамките на компетенциите на националните органи, но ще бъдат въведени някои общи за ЕС изисквания, с които да се осигури равно третиране и равни условия за икономическите оператори, както и сходни нива на закрила за гражданите на всички държави-членки.

Пропорционалност

В съответствие с принципа на пропорционалност предложените изменения не надхвърлят необходимото за постигането на поставените цели. С цел да се защитят ползите от единния пазар в сектора на плавателните съдове всички изменения в действащата директива следва да стават на ниво Съюза. Ако държавите-членки действат самостоятелно, ще е налице изобилие от различни изисквания, което ще попречи на достиженията на единния пазар и ще ги подкопае и най-вероятно ще създаде объркване и за потребителите, и за производителите. В резултат на това би могло да се стигне до по-високи цени за потребителите, тъй като производителите ще бъдат принудени да се върнат към спазването на специфичните изисквания на всяка държава-членка.

Измененията на Директивата не налагат излишна тежест и разходи за производителите, по-специално за малките и средните предприятия, нито за администрациите. Част от предложенията касаят постигане на по-голяма яснота в съществуващата директива, без да се внасят съществени нови изменения, водещи до разходи. Когато измененията имат по-съществено въздействие, с помощта на анализа на въздействието на предложеното изменение се намира най-пропорционалното действие спрямо идентифицираните проблеми.

ОТРАЖЕНИЕ ВЪРХУ БЮДЖЕТА

Предложението няма отражение върху бюджета на Общността.

Допълнителна информация

Отмяна на съществуващо законодателство

Приемането на предложението ще доведе до отмяна на Директива 94/25/EО относно плавателните съдове с развлекателна цел.

Европейско икономическо пространство

Предложеният акт засяга ЕИП и следователно действието му следва да се разпростре и върху територията на Европейското икономическо пространство.

2011/0197 (COD)

Предложение за

ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА

относно плавателните съдове за отдих и плавателните съдове за индивидуално използване

(текст от значение за ЕИП)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 114 от него,

като взеха предвид предложението на Европейската комисия,

след предаване на проекта на законодателния акт на националните парламенти,

като взеха предвид становището на Европейския икономически и социален комитет[11],

като взеха предвид становището на Комитета на регионите[12],

в съответствие с обикновената законодателна процедура,

като имат предвид, че:

1. Директива 94/25/ЕО на Европейския парламент и на Съвета от 16 юни 1994 г. сближаване на законoвите, подзаконовите и административните разпоредби на държавите-членки относно плавателните съдове с развлекателна цел[13] е приета в контекста на създаването на вътрешния пазар с цел хармонизиране във всички държави-членки на свързаните с безопасността характеристики на плавателните съдове за отдих и премахване на пречките пред търговията с плавателни съдове за отдих между държавите-членки.

2. Първоначално Директива 94/25/ЕО обхваща само плавателните съдове с минимална дължина 2,5 m и максимална дължина 24 m. Директива 2003/44/ЕО на Европейския парламент и на Съвета от 16 юни 2003 г. за изменение на Директива 94/25/ЕО относно сближаване на законите, подзаконовите и административните разпоредби на държавите-членки относно плавателните съдове за отдих[14] разширява приложното поле на Директива 94/25/ЕО и включва в него плавателните съдове за индивидуално използване и интегрираните изисквания за опазване на околната среда, като приема пределно допустими стойности на емисиите от отработили газове (CO, HC, NOx и твърди частици) и пределно допустими стойности за нивата на шума за двигателите, били те със самозапалване или с искрово запалване.

3. Директива 94/25/ЕО се основава на принципите, заложени в Резолюцията на Съвета от 7 май 1985 г. относно нов подход в техническото хармонизиране и стандартизация[15]. Поради това тя определя само съществените изисквания за безопасност по отношение на плавателните съдове за отдих, докато техническите подробности биват приемани от Европейския комитет по стандартизация (CEN) и Европейския комитет по стандартизация в електротехниката (Cenelec) в съответствие с Директива 98/34/ЕО на Европейския парламент и Съвета от 22 юни 1998 г. установяваща процедура за предоставянето на информация в сферата на техническите стандарти и регламенти и правила относно услугите на информационното общество[16]. Съответствието с така установените хармонизирани стандарти, чийто референтен номер се публикува в Официален вестник на Европейския съюз , дава презумпция за съответствие с изискванията, определени в Директива 94/25/ЕО. Опитът показва, че тези основни принципи работят добре в сектора и следва да бъдат запазени и допълнително затвърдени.

4. Технологичното развитие на пазара обаче постави нови въпроси по отношение на екологичните изисквания на Директива 94/25/ЕО. С цел да бъде взето предвид това развитие и да се внесе яснота по отношение на рамката, в която на пазара могат да бъдат предлагани продуктите, обхванати от тази директива, е необходимо определени аспекти на Директива 94/25/ЕО да бъдат преразгледани и усъвършенствани и с оглед на постигането на по-голяма яснота посочената директива да бъде заменена от настоящата директива.

5. Регламент (ЕО) № 765/2008 на Европейския парламент и на Съвета от 9 юли 2008 г. за определяне на изискванията за акредитация и надзор на пазара във връзка с предлагането на пазара на продукти[17] определя хоризонтални разпоредби за акредитацията на органите за оценяване на съответствието, за маркировката „СЕ“ и за рамката на Общността за надзор на пазара и контрол на продуктите, въвеждани на пазара на Общността, като тези разпоредби са приложими и за продуктите, обхванати от настоящата директива.

6. Решение № 768/2008/EО на Европейския парламент и Съвета от 9 юли 2008 г. относно обща рамка за предлагането на пазара на продукти[18] определя общи принципи и осигурява референтни разпоредби за целите на законодателството, основано на принципите на Новия подход. С цел да се осигури последователност със законодателството относно продуктите в други сектори е целесъобразно определени разпоредби от настоящата директива да бъдат приведени в съответствие с посоченото решение, доколкото секторните особености не налагат различен избор. Поради това някои определения, общите задължения за икономическите оператори, презумпцията за съответствие, официалните възражения срещу хармонизираните стандарти, правилата по отношение на маркировката „CE“, изискванията за органите за оценяване на съответствието и за процедурите за нотифициране, както и разпоредбите относно процедурите, приложими спрямо продукти, създаващи риск, следва да бъдат приведени в съответствие с посоченото решение.

7. За да бъдат улеснени производителите и националните органи при прилагането на настоящата директива, приложното поле на Директива 94/25/ЕО и използваните в нея определения следва да бъдат изяснени. Следва да бъде изяснено, по-специално, че плавателните съдове амфибии са изключени от приложното поле на настоящата директива. Необходимо е също така да се уточни кои видове канута и каяци са изключени от приложното поле на настоящата директива и да бъде изяснено, че директивата обхваща само плавателните съдове за индивидуално използване, предназначени за спорт и развлечение.

8. Целесъобразно е също така да бъдат дадени определения на „плавателни съдове, построени за собствено ползване“ и на „частен вносител“, които да бъдат специфични за сектора, за да се улесни разбирането и единното прилагане на настоящата директива.

9. Обхванатите от настоящата директива продукти, които са пуснати на пазара на Съюза или са въведени в експлоатация, следва да отговарят на приложимото законодателство на Съюза, а икономическите оператори следва да отговарят за съответствието на продуктите в зависимост от съответната си роля във веригата на доставка, за да се гарантира висока степен на защита на обществени интереси, като здравето, безопасността и защитата на потребителите и опазването на околната среда, както и да се гарантира лоялна конкуренция на пазара на Съюза.

10. Всички икономически оператори, които участват във веригата на доставка и дистрибуция, следва да предприемат съответните мерки, за да гарантират, че когато са правилно конструирани и поддържани, продуктите, обхванати от настоящата директива, не застрашават безопасността и здравето на хората, собствеността и околната среда и че те предлагат на пазара само продукти, които отговарят на съответното законодателство на Съюза. Настоящата директива следва да въвежда ясно и пропорционално разпределение на задълженията, което да отговаря на ролята на всеки оператор в процеса на доставка и дистрибуция.

11. Тъй като някои задачи могат да бъдат изпълнени само от производителя, е необходимо да се направи ясно разграничение между производителя и операторите, разположени надолу по веригата на дистрибуция. Освен това е необходимо да се направи ясно разграничение между вносителя и дистрибутора, тъй като вносителят въвежда продукти от трети държави на пазара на Съюза. Следователно вносителят трябва да осигури съответствието на тези продукти с приложимите изисквания на Съюза.

12. Тъй като производителят познава в детайли процеса на проектиране и производство, той е най-добре подготвен да проведе цялата процедура за оценяване на съответствието. Следователно оценяването на съответствието следва да продължи да бъде задължение само на производителя.

13. Необходимо е да се гарантира, че продуктите от трети държави, въвеждани на пазара на Съюза и обхванати от настоящата директива, отговарят на всички приложими изисквания на Съюза и по-специално на изискването производителите да са извършили подходящи процедури за оценяване по отношение на тези продукти. Поради това следва да се предвиди вносителите да гарантират, че продуктите, които пускат на пазара, отговарят на приложимите изисквания, и да не пускат на пазара продукти, които не отговарят на тези изисквания или представляват риск. По същата причина следва да се предвиди също така вносителите да гарантират, че процедурите за оценяване на съответствието са били проведени и че маркировката на продукта и документацията, изготвена от производителите, са на разположение на органите за надзор с цел извършване на проверка.

14. Когато дистрибутор предоставя на пазара продукт, обхванат от настоящата директива, след като продуктът е бил пуснат на пазара от производителя или от вносителя, той следва да действа с дължимата грижа, така че да гарантира, че неговите действия спрямо продукта не се отразяват неблагоприятно на съответствието на продукта. Очаква се както вносителите, така и дистрибуторите да действат с дължимата грижа по отношение на приложимите изисквания, когато пускат или предоставят продукти на пазара.

15. Когато пускат на пазара продукт, обхванат от настоящата директива, вносителите следва да посочват върху него името си и адрес, на който могат да бъдат намерени. Следва да се предвидят изключения за случаи, в които размерът или естеството на компонента не позволяват да се посочи тази информация.

16. Всеки икономически оператор, който пуска на пазара продукт със своето име или търговска марка или изменя продукт по начин, който може да засегне съответствието му с приложимите изисквания, следва да бъде считан за производител на съответния продукт и следва да поеме задълженията на производителя.

17. Тъй като дейността на дистрибуторите и вносителите е в непосредствена връзка с пазара, те следва да бъдат включени в задачите по надзор на пазара, изпълнявани от компетентните националните органи, и следва да бъдат готови да участват активно, като осигуряват на компетентните органи цялата необходима информация за съответния продукт.

18. Вносът на плавателни съдове за отдих и плавателни съдове за индивидуално използване от трети държави в Съюза от страна на частни лица е специфична черта на този сектор. Директива 94/25/ЕО обаче съдържа специални разпоредби само относно задълженията на частните вносители във връзка с извършването на оценката на съответствието (оценка в стадия след построяването). Поради това е необходимо да бъдат изяснени останалите задължения на частните вносители, които по принцип следва да бъдат хармонизирани с тези на производителя, като се направят някои изключения, свързани с нетърговския характер на тяхната дейност.

19. Гарантирането на проследимостта на продукта по цялата верига на доставка спомага за опростяване на надзора на пазара и за повишаване на неговата ефективност. Ефективната система за проследяване улеснява задачата на органите за надзор на пазара да откриват икономическите оператори, които предлагат на пазара несъответстващи продукти.

20. Поради съображения за яснота и последователност с други директиви, следващи Новия подход, е необходимо изрично да се посочи, че продуктите, обхванати от настоящата директива, могат да бъдат пускани на пазара или въвеждани в експлоатация само ако отговарят на основното изискване да не излагат на опасност безопасността и здравето на хората, собствеността или околната среда и само ако отговарят на съществените изисквания, определени в настоящата директива.

21. Възможностите за допълнително ограничаване на емисиите на отработили газове от двигатели на плавателни съдове за отдих са оценени в Доклада относно възможностите за по-нататъшно подобряване на екологичните характеристики на двигателите за плавателни съдове за отдих, представен съгласно член 2 от Директива 2003/44/ЕО за изменение на Директива 94/25/ЕО относно плавателните съдове за отдих[19]. Заключението на доклада е, че е целесъобразно да бъдат определени пределно допустими стойности, които да са по-строги от тези в Директива 2003/44/ЕО. Пределно допустимите стойности следва да бъдат определени на ниво, което да отразява техническото развитие на по-чистите технологии за морски двигатели и да позволява да се върви към хармонизиране на емисиите на отработили газове в световен мащаб. Пределно допустимите стойности за CO обаче следва да бъдат увеличени, за да се даде възможност за значителното снижаване на нивата на другите замърсители на въздуха и същевременно да се гарантира, че разходите за постигане на съответствие ще останат пропорционални.

22. В зависимост от категорията по гориво и по мощност следва да бъдат използвани циклите на изпитване за двигатели с морско приложение, описани в съответния стандарт на ISO.

23. Изпитвателните горива, използвани при оценката на съответствието с пределно допустимите стойности на емисиите на отработили газове, следва да отразяват състава на горивата, използвани на съответните пазари, поради което при одобряването на типа в Съюза следва да се използват европейски изпитвателни горива. Тъй като производителите от трети държави може да не разполагат с европейски еталонни горива, е необходимо да се разреши на органите по одобряването да приемат изпитване на двигателите с други еталонни горива. Изборът на еталонни горива обаче следва да бъде ограничен до спецификациите, посочени в съответния стандарт на ISO, за да се гарантира качеството и сравнимостта на резултатите от изпитванията.

24. С цел принос към опазването на морската среда е целесъобразно да бъде прието изискване, налагащо задължителното монтиране на събирателни резервоари а плавателните съдове, оборудване с тоалетни.

25. Статистическите данни за злополуките показват, че рискът от преобръщане на многокорпусните плавателни съдове е много малък. Въпреки че рискът е малък, е целесъобразно да се предвиди, че рискът от преобръщане трябва да бъде отчитан и при многокорпусните плавателни съдове, така че изискванията относно плаваемостта и евакуацията в случай на преобръщане да не бъдат задължителни само ако многокорпусният плавателен съд не се поддава на преобръщане.

26. В съответствие с принципа на субсидиарност разпоредбите на настоящата директива следва да не засягат правото на държавите-членки да определят изисквания относно навигацията в определени води, които считат за необходими с цел опазване на околната среда, състоянието на водните пътища и гарантиране на безопасността на водните пътища, при условие че това не води до изискване за видоизменяне на плавателните съдове, които са в съответствие с настоящата директива.

27. Маркировката „СЕ“, която е знак за съответствието на продукта, е видимият резултат от цял един процес, включващ оценяване на съответствието в широк смисъл. Общите принципи, уреждащи маркировката „СЕ“, са определени в Регламент (ЕО) № 765/2008. В настоящата директива следва да бъдат определени правила за нанасянето на маркировката „СЕ“ върху плавателни съдове, компоненти и двигатели. Целесъобразно е задължението за нанасяне на маркировката „СЕ“ да бъде разширено и до всички бордови и кърмови двигатели без вградена изпускателна система, за които се счита, че отговарят на съществените изисквания, посочени в настоящата директива.

28. От особено голямо значение е да бъде изяснено за производителите и потребителите, че с нанасянето на маркировка „CE“ върху продукта, производителят декларира, че продуктът съответства на всички приложими изисквания и че той носи пълната отговорност за това.

29. Маркировката „СЕ“ следва да бъде единствената маркировка за съответствие, указваща, че продуктът, обхванат от настоящата директива, е в съответствие със законодателството на Съюза за хармонизация. Използването на други маркировки обаче следва да бъде разрешено, стига те да допринасят за подобряване на защитата на потребителите и да не са обхванати от законодателството на Съюза за хармонизация.

30. За да се гарантира, че са спазени съществените изисквания за безопасност, е необходимо да бъдат предвидени подходящи процедури за оценяване на съответствието, които производителите да следват. Тези процедури следва да бъдат определени чрез препращане към модулите за оценяване на съответствието, определени в Решение № 768/2008/ЕО. Тези процедури следва да бъдат разработени с оглед равнището на риска, произтичащ от плавателния съд, неговите двигатели и компоненти. Поради това всяка категория на съответствие следва да бъде допълнена с подходяща процедура или избор между няколко еквивалентни процедури.

31. Опитът показва, че е целесъобразно да се даде възможност за използване на по-широк кръг от модули за оценяване на съответствието в следните случаи: плавателни съдове за отдих от категория C с дължина на корпуса от 12 m до 24 m, при които са използвани хармонизирани стандарти, и компоненти на плавателни съдове. Що се отнася до оценяването на съответствието с изискванията за емисиите на отработили газове и шум, следва да се направи разлика между случаите, при които са използвани хармонизираните стандарти, и случаите при които не са, тъй като във втория случай изискването за по-строга процедура за оценяване на съответствието е оправдано. Освен това възможността за използване на данни от еталонен съд при изпитване на емисии на шум следва да се отхвърли като неуместна, тъй като същата не е била използвана на практика.

32. В Директива 94/25/ЕО се съдържат правила относно оценката на плавателните съдове в стадия след построяването, която се извършва от физическото или юридическото лице, установено в Съюза, което пуска продукта на пазара в случаите, когато нито производителят, нито неговият упълномощен представител са изпълнили задължението за съответствие на продукта с директивата. С цел постигане на последователност е целесъобразно обхватът на тази процедура да бъде разширен, така че в него да попадат не само плавателните съдове за отдих, а и плавателните съдове за индивидуално използване. С цел яснота следва да се уточни в кои случаи може да се използва тази процедура. Освен това, що се отнася до вноса, използването на процедурата следва да бъде ограничено до случаи на нетърговски внос от частни вносители, за да не се допусне неправомерното ѝ използване за търговски цели. Съществува също така необходимост да бъде разширено задължението на лицето, искащо оценка на съответствието в стадия след построяването, да представя документи на нотифицирания орган, за да се гарантира надеждно оценяване от негова страна на съответствието на продукта.

33. Тъй като е необходимо да се осигурят навсякъде в Съюза еднакво високи резултати от работата на органите, оценяващи съответствието на продуктите, обхванати от настоящата директива, и тъй като всички такива органи следва да изпълняват функциите си на еднакво ниво и в среда на лоялна конкуренция, следва да бъдат определени задължителни изисквания за органите за оценяване на съответствието, които желаят да бъдат нотифицирани, за да извършват услуги по оценяване на съответствието съгласно настоящата директива.

34. С цел осигуряване на еднакво ниво на качеството при оценяване на съответствието на продукти, обхванати от настоящата директива, е необходимо не само консолидиране на изискванията, които трябва да изпълняват органите за оценяване на съответствието, желаещи да бъдат нотифицирани, но и паралелно с това да бъдат определени изискванията, които трябва да изпълняват нотифициращите органи и другите органи, участващи в оценяването, нотифицирането и наблюдението на нотифицираните органи.

35. Регламент (ЕО) № 765/2008 допълва и подсилва съществуващата рамка за надзор на пазара за продукти, обхванати от законодателството на Съюза за хармонизация, включително продукти, обхванати от настоящата директива. Поради това държавите-членки следва да организират и провеждат надзор на пазара за тези продукти в съответствие с посочения регламент и, където е приложимо, в съответствие с Директива 2001/95/ЕО.

36. С цел повишаване на прозрачността и съкращаване на времето за обработка е необходимо да бъде усъвършенствана съществуващата предпазна процедура, която позволява на Комисията да разгледа основателността на мярка, предприета от държава-членка срещу продукти, които счита за несъответстващи, с цел постигане на по-голяма ефективност и използване на експертните познания, с които разполагат държавите-членки.

37. Съществуващата система следва да бъде допълнена от процедура, позволяваща на заинтересованите страни да бъдат информирани относно мерките, взети по отношение на продукти, обхванати от настоящата директива и представляващи риск за здравето и безопасността на хората или за други аспекти на защитата на обществения интерес. Тя следва също така да позволява на органите за надзор на пазара в сътрудничество със съответните икономически оператори да действат на по-ранен етап по отношение на такива продукти.

38. Когато между държавите-членки и Комисията е постигнато съгласие по отношение на основателността на дадена мярка, предприета от държава-членка, не следва да се изисква допълнителна намеса на Комисията.

39. С цел да бъде отчетен напредъкът в техническите познания и новите научни доказателства на Комисията следва да се делегират правомощия да приема актове в съответствие с член 290 от Договора за функционирането на Европейския съюз, с които да изменя приложение I, част Б, раздел 2 и приложение I, част В, раздел 1, с изключение на каквито и да било преки или косвени промени в стойностите на емисиите на отработили газове и шум и стойностите на числото на Фруд и съотношението мощност—водоизместимост, както и приложения V, VII и IX. Особено важно е Комисията да провежда подходящи консултации по време на подготвителната си работа, включително на експертно ниво.

40. При подготвянето и съставянето на делегирани актове Комисията следва да осигури едновременното, своевременно и подходящо предаване на съответните документи на Европейския парламент и Съвета.

41. С цел да се осигурят еднакви условия за прилагането на настоящата директива на Комисията следва да бъдат предоставени изпълнителни правомощия. Тези правомощия следва да бъдат упражнявани в съответствие с Регламент (ЕО) № 182/2011 на Европейския парламент и на Съвета от 16 февруари 2011 г. за установяване на правилата и общите принципи относно механизмите за контрол от страна на държавите-членки върху упражняването на изпълнителните правомощия от страна на Комисията[20].

42. За приемането на актове, които гарантират, че настоящата директива се прилага единно, по-специално що се отнася до допълнителните разпоредби, предвидени в член 25 относно процедурите за оценяване на съответствието, и що се отнася до изискванията относно проектните категории на съдовете, табелката на производителя, предотвратяването на изтичането на замърсители и навигационните светлини, следва да се използва процедурата по разглеждане.

43. С цел да се гарантира проследяване на прилагането на настоящата директива и нейната ефективност следва да се предвиди държавите-членки да изпращат на Комисията доклади относно прилагането на директивата, като след това Комисията изготвя и публикува обобщение на докладите.

44. Държавите-членки следва да определят правила за санкциите, приложими при нарушаване на настоящата директива, и да гарантират тяхното прилагане. Тези санкции следва да бъдат ефективни, съразмерни и възпиращи.

45. За да се даде достатъчно време на производителите и на другите икономически оператори за приспособяване към изискванията, определени в настоящата директива, е необходимо да се предвиди достатъчно дълъг преходен период след влизането ѝ в сила, през който продуктите, които са в съответствие с Директива 94/25/ЕО, да могат да бъдат пускани на пазара.

46. Поради това Директива 94/25/ЕО следва да бъде отменена.

47. Тъй като целта на настоящата директива, а именно да гарантира високо ниво на защита на здравето и безопасността и опазване на околната среда, като същевременно се гарантира функционирането на вътрешния пазар посредством определяне на хармонизирани изисквания за безопасност на продуктите, обхванати от нея, и минимални изисквания за надзор на пазара, не може да бъде постигната в достатъчна степен от държавите-членки и следователно може поради нейните мащаб и въздействие да бъде постигната по-добре на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в посочения член, в настоящата директива не се предвижда повече от необходимото за постигането на тази цел,

ПРИЕХА НАСТОЯЩАТА ДИРЕКТИВА:

Глава I Общи разпоредби

Член 1 Предмет

С настоящата директива се определят изисквания относно проектирането и изработването на продуктите, посочени в член 2, параграф 1, и правила за тяхното свободно движение в Съюза.

Член 2 Приложно поле

48. Настоящата директива се прилага за следните продукти:

а) плавателни съдове за отдих и частично комплектовани плавателни съдове за отдих;

б) плавателни съдове за индивидуално използване;

в) компонентите, изброени в приложение ІІ, когато същите се пускат отделно на пазара на Съюза, наричани по-долу „компоненти“;

г) двигатели, които са монтирани или специално предназначени да бъдат монтирани на или във плавателни съдове;

д) двигатели, които са монтирани на или във плавателни съдове и които претърпяват съществени изменения;

е) плавателни съдове, които претърпяват съществено преустройство.

49. Настоящата директива не се прилага за следните продукти:

а) по отношение на изискванията относно проектирането и конструирането, посочени в приложение І, част А:

i) плавателни съдове, предназначени единствено за състезания, включително гребни състезателни съдове и гребни плавателни съдове за обучение, обозначени като такива от производителя;

ii) канута и каяци, проектирани да бъдат задвижвани само от силата на ръчното гребло, гондоли и водни колела;

iii) сърфове с платна;

iv) сърфове, включително сърфове, задвижвани с двигател;

v) оригинални исторически плавателни съдове и единични копия на същите, проектирани преди 1950 г., построени предимно с оригинални материали и обозначени като такива от производителя;

vi) експериментални плавателни съдове, при условие че впоследствие не се пускат на пазара на Съюза;

vii) плавателни съдове, построени за собствено ползване, при условие че впоследствие не се пускат на пазара на Съюза за срок от пет години;

viii) плавателни съдове, специално предназначени да бъдат окомплектовани с екипаж и да превозват пътници с търговска цел, и по-специално определените в член 2 от Директива 2006/87/ЕО на Европейския парламент и на Съвета[21] и в член 3 от Директива 2009/45/ЕО на Европейския парламент и на Съвета[22], независимо от броят на пътниците;

ix) съдове, плаващи под вода;

x) плавателни съдове на въздушна възглавница;

xi) плавателни съдове на подводни криле;

xii) плавателни съдове с парно задвижване с външно горене, използващи като гориво въглища, кокс, дървесина, мазут или бензин;

xiii) плавателни съдове амфибии;

б) по отношение на изискванията относно емисиите от отработили газове, посочени в приложение І, част Б:

i) двигатели, монтирани или специално предназначени да бъдат монтирани на следните продукти:

- плавателни съдове, предназначени единствено за състезания и обозначени като такива от производителя,

- експериментални плавателни съдове, при условие че впоследствие не се пускат на пазара на Съюза;

- плавателни съдове, специално предназначени да бъдат окомплектовани с екипаж и да превозват пътници с търговска цел, без да се засягат разпоредбите на член 2, параграф 3, и по-специално плавателните съдове, определени в член 2 от Директива 2006/87/ЕО и в член 3 от Директива 2009/45/ЕО, независимо от броя на пътниците;

- съдове, плаващи под вода;

- плавателни съдове на въздушна възглавница;

- плавателни съдове на подводни криле;

- плавателни съдове амфибии;

ii) оригинали и единични копия на исторически двигатели, базирани на датиращи отпреди 1950 г. проекти, които не са обект на серийно производство и се монтират на плавателните съдове, посочени в буква а), подточки v) и vii);

iii) двигатели, построени за собствено ползване, при условие че впоследствие не се пускат на пазара в Общността за срок от пет години;

в) по отношение на изискванията относно емисиите на шум, посочени в приложение І, част В:

i) всички плавателни съдове, посочени в буква б);

ii) плавателни съдове, построени за собствено ползване, при условие че впоследствие не се пускат на пазара на Съюза за срок от пет години.

50. Това, че един и същи плавателен съд може да бъде използван за отдаване под наем или за обучение за управление на съдове за отдих, не е причина той да не попада в приложното поле на настоящата директива, когато същият се предлага на пазара на Съюза с цел използване за отдих.

Член 3 Определения

За целите на настоящата директива се прилагат следните определения :

51. „плавателен съд“ означава всеки плавателен съд за отдих или плавателен съд за индивидуално използване;

52. „плавателен съд за отдих“ означава всякакъв плавателен съд от всякакъв тип, който е предназначен за спорт и развлечение и има дължина на корпуса от 2,5 m до 24 m, измерена в съответствие с хармонизирания стандарт, без оглед на това какъв е начинът му на задвижване;

53. „плавателен съд за индивидуално използване“ означава плавателен съд, предназначен за спорт и развлечение с дължина, по-малка от 4 m, оборудван с двигател с вътрешно горене, притежаващ водометен движител в качеството на основно средство за задвижване, и проектиран да бъде управляван от лице или лица, което или които седят, стоят прави или на колене върху корпуса на съда, а не вътре в него;

54. „плавателен съд, построен за собствено ползване“ означава плавателен съд, построен от неговия бъдещ ползвател за негово собствено ползване, който не е изцяло или отчасти построен от икономически оператор за частно лице по силата на договор между тях;

55. „двигател“ означава всеки двигател с вътрешно горене със самозапалване или с искрово запалване, който се използва с цел задвижване;

56. „съществено изменение на двигателя“ означава изменение на двигателя, което може потенциално да стане причина двигателят да надхвърли пределно допустимите стойности за емисиите, определени в приложение І, част Б, или което увеличава номиналната мощност на двигателя с повече от 15 %;

57. „съществено преустройство на плавателния съд“ означава преустройство на плавателен съд, което променя начина на задвижване на плавателния съд, свързано е със съществено изменение на двигателя или променя плавателния съд до такава степен, че той се счита за нов плавателен съд;

58. „начин на задвижване“ означава механичният способ, чрез който се задвижва плавателният съд;

59. „семейство двигатели“ означава посочена от производителя група двигатели, които поради своята конструкция притежават сходни характеристики на емисиите на отработили газове и които отговарят на изискванията за емисиите на отработили газове или шум от настоящата директива;

60. „предоставяне на пазара“ означава всяка доставка на продукт за дистрибуция, потребление или използване на пазара на Съюза, срещу заплащане или безплатно;

61. „пускане на пазара“ означава предоставянето на продукт на пазара на Съюза за първи път;

62. „въвеждане в експлоатация“ означава първото използване на продукт, обхванат от настоящата директива, в Съюза от неговия краен потребител;

63. „производител“ означава всяко физическо или юридическо лице, което произвежда продукт или което възлага проектирането или производството на продукт и предлага този продукт на пазара със своето име или търговска марка;

64. „упълномощен представител“ означава всяко физическо или юридическо лице, установено в Съюза, което е упълномощено писмено от производител да действа от негово име във връзка с определени задачи;

65. „вносител“ означава всяко физическо или юридическо лице, установено в Съюза, което пуска на пазара на Съюза продукт от трета държава;

66. „частен вносител“ означава всяко физическо или юридическо лице, установено в Съюза, което в хода на нетърговска дейност внася в Съюза продукт от трета държава с намерението да го въведе в експлоатация за собствено ползване;

67. „дистрибутор“ означава всяко физическо или юридическо лице във веригата на доставка, различно от производителя или вносителя, което предоставя определен продукт на пазара;

68. „икономически оператори“ означава производителя, упълномощения представител, вносителя и дистрибутора;

69. „хармонизиран стандарт“ означава стандарт, приет от един от европейските органи по стандартизация, изброени в приложение I към Директива 98/34/ЕО, въз основа на отправено от Комисията искане в съответствие с член 6 от посочената директива;

70. „акредитация“ означава акредитацията, определена в член 2, параграф 10 от Регламент (ЕО) № 765/2008;

71. „национален орган по акредитация“ означава националния орган по акредитация, определен в член 2, параграф 11 от Регламент (ЕО) № 765/2008;

72. „оценяване на съответствието“ означава процесът, който доказва дали са изпълнени изискванията на настоящата директива, отнасящи се до даден продукт;

73. „орган за оценяване на съответствието“ означава орган, осъществяващ дейности по оценяване на съответствието, включително калибриране, изпитване, сертификация и контрол;

74. „изземване“ означава всяка мярка, целяща да постигне връщане на продукт, който вече е бил предоставен на крайния ползвател;

75. „изтегляне“ означава всяка мярка, целяща предотвратяване на предоставянето на пазара на продукт, който е във веригата на доставка;

76. „надзор на пазара“ означава извършени дейности и предприети мерки от органите на публичната власт с цел да се гарантира, че продуктите съответстват на приложимите изисквания, определени от законодателството на Съюза за хармонизация, и че не представляват опасност за здравето, безопасността или другите аспекти на защитата на обществения интерес;

77. „маркировка „CE“ означава маркировка, чрез която производителят указва, че продуктът е в съответствие с приложимите изисквания, установени в законодателството на Съюза за хармонизация, предвиждащо нейното нанасяне;

78. „законодателство на Съюза за хармонизация“ означава законодателството на Съюза, което хармонизира условията за предлагане на продукти на пазара.

Член 4 Съществени изисквания

79. Продуктите, посочени в член 2, параграф 1, могат да бъдат предоставяни или въвеждани в експлоатация в съответствие с тяхното предназначение само ако не застрашават безопасността и здравето на хората, собствеността или околната среда, когато са правилно построени и поддържани, и само при условие че отговарят на приложимите съществени изисквания, посочени в приложение І.

80. Държавите-членки гарантират, че продуктите, посочени в член 2, параграф 1, не се пускат на пазара, нито се въвеждат в експлоатация, освен ако отговарят на изискванията, посочени в параграф 1.

Член 5 Национални разпоредби относно навигацията

Разпоредбите на настоящата директива не възпрепятстват държавите-членки да приемат разпоредби относно навигацията в определени води с цел опазване на околната среда, състоянието на водните пътища и гарантиране на тяхната безопасност, при условие че в тези разпоредби не се изисква изменение на плавателни съдове, които съответстват на настоящата директива.

Член 6 Свободно движение

81. Държавите-членки не възпрепятстват предоставянето на пазара или въвеждането в експлоатация на тяхна територия на плавателни съдове, които съответстват на изискванията настоящата директива.

82. Държавите-членки не възпрепятстват предоставянето на пазара на частично комплектовани плавателни съдове, ако производителят или вносителят декларира в съответствие с приложение ІІІ, част А, че предназначението им е да бъдат комплектовани от други лица.

83. Държавите-членки не възпрепятстват предоставянето на пазара или въвеждането в експлоатация на компоненти, съответстващи на настоящата директива, чието предназначение е да бъдат включени в плавателни съдове в съответствие с декларацията на производителя или вносителя, посочена в приложение ІІІ, част Б.

84. Държавите-членки не възпрепятстват предоставянето на пазара или въвеждането в експлоатация на следните:

а) двигатели, които съответстват на настоящата директива, независимо дали са монтирани на плавателни съдове или не;

б) двигатели, получили одобрение на типа в съответствие с Директива 97/68/ЕО на Европейския парламент и на Съвета[23], които съответстват на пределно допустимите стойности за емисиите съгласно етап IIIA, IIIB или етап IV за двигатели със самозапалване и които са използвани в приложения, различни от задвижване на кораби от вътрешното корабоплаване, локомотиви и мотриси, в съответствие с разпоредбата на точка 4.1.2. от приложение І към посочената директива;

в) двигатели, получили одобрение на типа в съответствие с Директива 2005/55/ЕО на Европейския парламент и на Съвета[24], за които производителят декларира в съответствие с приложение ІV, точка 9, че двигателят ще изпълни изискванията за емисиите на отработили газове, предвидени в посочената директива, ако бъде монтиран на плавателен съд в съответствие с предоставените от производителя инструкции.

85. На търговски панаири, изложения, демонстрации и други подобни прояви държавите-членки не възпрепятстват представянето на продуктите, посочени в член 2, параграф 1, които не съответстват на разпоредбите на настоящата директива, при условие че на видно място е поставен знак, който посочва недвусмислено, че съответните продукти не са в съответствие с настоящата директива и няма да бъдат предоставяни на пазара или въвеждани в експлоатация в Съюза, докато не бъдат приведени в съответствие.

Глава II Задължения на икономическите оператори

Член 7 Задължения на производителите

86. Когато пускат свои продукти на пазара, производителите гарантират, че те са проектирани и произведени в съответствие с изискванията, предвидени в член 4, параграф 1 и в приложение I.

87. Производителите изготвят техническата документация в съответствие с член 26 и провеждат или организират провеждането на приложимата процедура за оценяване на съответствието съгласно членове 20—23 и член 25.

Когато съответствието на даден продукт с приложимите изисквания е доказано посредством тази процедура, производителите изготвят EС декларация за съответствие, както е посочено в член 16, и нанасят маркировка „CE“, както е посочено в член 18, параграф 1.

88. Производителите съхраняват техническата документация и копие от ЕС декларацията за съответствие в продължение на 10 години след пускането на продукта на пазара.

89. Производителите гарантират, че са налице процедури, чрез които се осигурява съответствие на серийното производство. Всякакви промени в проекта или характеристиките на продукта, както и всякакви промени в хармонизираните стандарти, по отношение на които е декларирано съответствие на продукта, следва да бъдат подходящо отчетени.

Когато това е целесъобразно предвид рисковете, които представлява даден продукт, за да осигурят защита на здравето и безопасността на потребителите, производителите провеждат изпитвания на извадки от предоставяните на пазара продукти, провеждат разследвания и, ако е необходимо, поддържат регистър за оплаквания, несъответстващи на изискванията продукти и изземвания на продукти, както и информират дистрибуторите за провежданото наблюдение.

90. Производителите гарантират, че техните продукти имат нанесен тип, партиден или сериен номер или някакъв друг елемент, който позволява да бъдат идентифицирани, а когато размерът или естеството на компонентите не позволяват това, че необходимата информация е представена върху опаковката или в документ, който придружава продукта, в съответствие с приложение І, част А, точка 2.1.

91. Производителите посочват своето име, регистрирано търговско наименование или регистрирана търговска марка и адреса, на който може да се осъществи връзка с тях, върху продукта или когато това не е възможно, върху неговата опаковка или в документ, който придружава продукта. Адресът трябва да посочва едно-единствено място, където производителят може да бъде намерен.

92. Производителите гарантират, че продуктът се придружава от инструкции и информация за безопасност на език(ци), лесно разбираем(и) за потребителите и други крайни ползватели и определен(и) от съответната държава-членка.

93. Производителите, които считат или имат основание да считат, че даден продукт, който са пуснали на пазара, не съответства на настоящата директива, незабавно предприемат необходимите коригиращи мерки, за да приведат продукта в съответствие, да го изтеглят или да го изземат, ако това е целесъобразно. Освен това, когато продуктът представлява риск, производителите информират незабавно компетентните национални органи на държавите-членки, в които са предоставили продукта на пазара, като предоставят подробни данни, по-специално за несъответствието с изискванията и за всякакви предприети коригиращи мерки.

94. При обосновано искане от компетентен национален орган производителите му предоставят цялата информация и документация, необходима за доказване на съответствието на продукта, на език, лесно разбираем за този орган. По искане на органа те си сътрудничат с него при всяко действие, предприето за отстраняване на рисковете, свързани с продуктите, които са пуснали на пазара.

Член 8 Упълномощени представители

95. Всеки производител може чрез писмено пълномощно да определи свой упълномощен представител.

96. Задълженията, предвидени в член 7, параграф 1, и изготвянето на техническата документация не са част от пълномощието на упълномощения представител.

97. Упълномощеният представител изпълнява задачите, определени в пълномощието от страна на производителя. Пълномощието позволява на упълномощения представител да извършва най-малко следното:

а) да съхранява копие от ЕС декларацията за съответствие и от техническата документация на разположение на националните органи за надзор в продължение на 10 години след пускането на продукта на пазара;

б) при обосновано искане от страна на компетентен национален орган да предостави на този орган цялата информация и документация, необходима за доказване на съответствието на даден продукт;

в) да сътрудничи на компетентните национални органи, по тяхно искане, при всяко действие, предприето за отстраняване на рисковете, свързани с продуктите, попадащи в тяхната компетентност.

Член 9 Задължения на вносителите

98. Вносителите пускат на пазара на Съюза само продукти, съответстващи на изискванията.

99. Преди да пуснат даден продукт на пазара вносителите гарантират, че съответната процедура за оценяване на съответствието е била проведена от производителя. Те гарантират, че производителят е изготвил техническата документация, че на продукта е нанесена маркировката „СЕ“, че той е придружен от необходимите документи в съответствие с член 16 и приложение I, част А, точка 2.5, приложение I, част Б, точка 4 и приложение I, част В, точка 2, както и че производителят е спазил изискванията, посочени в член 7, параграфи 5 и 6.

Когато вносител счита или има основание да счита, че даден продукт не съответства на изискванията, посочени в член 4, параграф 1 и в приложение І, той не пуска продукта на пазара, докато не бъде приведен в съответствие. Освен това, когато продуктът представлява риск, вносителят информира за това производителя и органите за надзор на пазара.

100. Вносителите посочват своето име, регистрирано търговско наименование или регистрирана търговска марка и адреса, на който може да се осъществи връзка с тях, върху продукта или при компонентите, при които това не е възможно, върху опаковката или в документ, който придружава продукта.

101. Вносителите гарантират, че продуктът се придружава от инструкции и информация за безопасност, предоставени на език, лесно разбираем за потребителите и други крайни ползватели и определен от съответната държава-членка.

102. Вносителите гарантират, че докато даден продукт е под тяхна отговорност, условията на съхранение или превоз не застрашават неговото съответствие с изискванията, посочени в член 4, параграф 1 и в приложение I.

103. Вносителите, когато това се счита за уместно предвид свързаните с продукта рискове, с оглед на защитата на здравето и безопасността на потребителите, провеждат изпитвания на извадки от предлаганите на пазара продукти, провеждат разследване и, ако е необходимо, поддържат регистър за оплаквания, несъответстващи на изискванията продукти и изземвания на продукти, както и информират дистрибуторите за провежданото наблюдение.

104. Вносители, които считат или имат основание да считат, че даден продукт, който са пуснали на пазара, не съответства на настоящата директива, незабавно предприемат необходимите коригиращи мерки, за да приведат продукта в съответствие, да го изтеглят или да го изземат, ако това е целесъобразно. Освен това, когато продуктът представлява риск, вносителите информират незабавно компетентните национални органи на държавите-членки, в които са предоставили продукта на пазара, като предоставят подробни данни, по-специално за несъответствието с изискванията и за всякакви предприети коригиращи мерки.

105. Вносителите съхраняват за период от 10 години след пускането на продукта на пазара копие от ЕС декларацията за съответствие на разположение на органите за надзор на пазара и гарантират, че техническата документация може да бъде предоставена на тези органи при поискване.

106. При обосновано искане от компетентен национален орган вносителите му предоставят цялата информация и документация, необходима за доказване на съответствието на даден продукт, на език, лесно разбираем за този орган. По искане на органа те си сътрудничат с него при всяко действие, предприето за отстраняване на рисковете, свързани с продуктите, които са пуснали на пазара.

Член 10 Задължения на дистрибуторите

107. Когато предоставят продукт на пазара, дистрибуторите действат с дължимата грижа по отношение на изискванията на настоящата директива.

108. Преди да предоставят даден продукт на пазара, дистрибуторите проверяват дали на него е нанесена маркировката „CE“, дали той е придружен от документите, изисквани в член 7, параграф 7, член 16, приложение I, част A, точка 2.5, приложение I, част Б, точка 4 и приложение I, част В, точка 2, и от инструкции и информация за безопасност на език, който е лесно разбираем за потребителите и другите крайни ползватели в държавата-членка, в която продуктът ще бъде предоставен на пазара, както и дали производителят и вносителят са спазили изискванията, посочени в член 7, параграфи 5 и 6 и в член 9, параграф 3.

Когато дистрибутор счита или има основание да счита, че даден продукт не съответства на изискванията, посочени в член 4, параграф 1 и в приложение І, той не предоставя продукта на пазара, докато продуктът не бъде приведен в съответствие. Освен това, когато продуктът представлява риск, дистрибуторът информира за това производителя или вносителя, както и органите за надзор на пазара.

109. Дистрибуторите гарантират, че докато даден продукт е под тяхна отговорност, условията на съхранение или превоз не застрашават неговото съответствие с изискванията, посочени в член 4, параграф 1 и в приложение I.

110. Дистрибуторите, които считат или имат основание да считат, че даден продукт, който са предоставили на пазара, не съответства на настоящата директива, се уверяват, че са предприети необходимите коригиращи мерки, за да бъде продуктът приведен в съответствие, изтеглен или иззет, ако е целесъобразно. Освен това, когато продуктът представлява риск, дистрибуторите незабавно информират за това компетентните национални органи на държавите-членки, в които са предоставили продукта на пазара, като предоставят подробни данни, по-специално за несъответствието с изискванията и за всякакви предприети коригиращи мерки.

111. При обосновано искане от компетентен национален орган дистрибуторите му предоставят цялата информация и документация, необходима за доказване на съответствието на продукта. По искане на органа те си сътрудничат с него при всяко действие, предприето за отстраняване на рисковете, свързани с продуктите, които те са предоставили на пазара.

Член 11 Случаи, при които задълженията на производителите се прилагат и към вносителите и дистрибуторите

Вносителят или дистрибуторът се счита за производител за целите на настоящата директива и е носител на задълженията на производителя, посочени в член 7, когато пуска продукт на пазара със своето име или търговска марка или променя продукт, който е вече пуснат на пазара, по такъв начин, че съответствието с приложимите изисквания може да бъде засегнато.

Член 12 Задължения на частните вносители

112. Ако нито производителят, нито упълномощеният от него представител, установен в Съюза, не са изпълнили задълженията за съответствие на продукта с настоящата директива, задълженията на производителя, посочени в член 7, параграфи 1—4 и параграфи 7 и 9, се изпълняват от частния вносител или той възлага тяхното изпълнение.

113. Ако изискваната техническа документация не е на разположение от производителя, частният вносител организира нейното изготвяне, като използва съответните експертни познания, в които може да се включва нотифициран орган, който не участва в оценяването на съответствието на съответния продукт.

114. Частният вносител гарантира, че наименованието и адресът на нотифцирания орган, провел оценката на съответствието на продукта, е означено върху продукта.

Член 13 Идентифициране на икономическите оператори

115. При поискване от органите за надзор на пазара икономическите оператори посочват:

а) всеки икономически оператор, който им е доставил даден продукт;

б) всеки икономически оператор, на когото са доставили даден продукт.

Икономическите оператори трябва да са в състояние да представят информацията, посочена в първа алинея, в продължение на 10 години след като продуктът им е бил доставен и в продължение на 10 години след като те са доставили продукта.

116. При поискване от органите за надзор на пазара частните вносители трябва да посочат икономическия оператор, който им е доставил продукта.

Частните вносители трябва да са в състояние да представят информацията, посочена в първа алинея, в продължение на 10 години след като продуктът им е бил доставен.

Глава III Съответствие на продукта

Член 14 Презумпция за съответствие

За продуктите, които съответстват на хармонизираните стандарти или части от тях, данните за които са публикувани в Официален вестник на Европейския съюз , се счита, че съответстват на изискванията, обхванати от тези стандарти или части от тях, посочени в член 4, параграф 1 и приложение І.

Член 15 Официално възражение срещу хармонизиран стандарт

117. Когато държава-членка или Комисията прецени, че даден хармонизиран стандарт не отговаря напълно на изискванията, които обхваща и които са установени в член 4, параграф 1 и приложение І, Комисията или държавата-членка поставя въпроса пред комитета, създаден с член 5 от Директива 98/34/ЕО, като представя своите аргументи. Комитетът дава незабавно становището си, след като се консултира със съответните европейски органи по стандартизация.

118. В светлината на становището на комитета Комисията взема решение дали да публикува или да не публикува, да публикува с ограничения, да запази, да запази с ограничения или да оттегли позоваванията на съответния хармонизиран стандарт във или от Официален вестник на Европейския съюз .

119. Комисията информира съответния европейски орган по стандартизация и, ако това се налага, изисква преразглеждане на съответните хармонизирани стандарти.

Член 16 ЕС декларация за съответствие

120. ЕС декларацията за съответствие потвърждава, че е доказано изпълнението на изискванията, посочени в член 4, параграф 1 и в приложение І.

121. ЕС декларацията за съответствие има структурата от образеца, определен в приложение IV към настоящата директива, съдържа елементите, посочени в съответните модули, определени в приложение II към Решение № 768/2008/ЕО, и се актуализира редовно. Тя се превежда на езика(ците), изискван(и) от държавата-членка, на чийто пазар се предоставя или въвежда в експлоатация продуктът.

122. Като изготвя ЕС декларация за съответствие, производителят или частният вносител поема отговорността за съответствието на продукта.

123. ЕС декларацията за съответствие винаги придружава:

а) плавателния съд, като се включва в инструкцията за експлоатация, посочена в приложение І, част А, точка 2.5;

б) компонентите, когато същите се пускат на пазара отделно;

в) двигателите, като се включва в инструкцията за експлоатация, посочена в приложение І, част Б, точка 4.

Член 17 Основни принципи на маркировката „СЕ“

За маркировката „СЕ“ се прилагат общите принципи, определени в член 30 от Регламент (ЕО) № 765/2008.

Член 18 Продукти, подлежащи на нанасяне на маркировката „СЕ“

124. Следните продукти носят маркировката „СЕ“, когато се предоставят на пазара или се въвеждат в експлоатация:

а) плавателни съдове и компоненти, за които се счита, че отговарят на съответните съществени изисквания, определени в приложение І;

б) извънбордови двигатели, за които се счита, че съответстват на съществените изисквания, определени в приложение I, части Б и В;

в) кърмови двигатели с вградена изпускателна система, за които се счита, че съответстват на съществените изисквания, определени в приложение I, части Б и В;

г) бордови двигатели и кърмови двигатели без вградена изпускателна система, за които се счита, че съответстват на съществените изисквания, определени в приложение I, части Б и В.

125. Държавите-членки допускат по презумпция, че продуктите, посочени в параграф 1, са в съответствие с настоящата директива.

Член 19 Правила и условия за нанасянето на маркировката „СЕ“

126. Маркировката „CE“ се нанася върху продуктите, посочени в член 18, параграф 1, така, че да бъде видима, четлива и незаличима. Ако при компонентите това не е възможно или не е препоръчително предвид размера или естеството на продукта, маркировката се нанася върху опаковката и върху придружителните документи.

127. Маркировката „CE“ се нанася, преди продуктът да бъде пуснат на пазара или въведен в експлоатация. Маркировката „CE“ и идентификационният номер, посочен в параграф 3, могат да бъдат следвани от пиктограма или друг знак, указващ конкретен риск или конкретна употреба.

128. Маркировката „CE“ е следвана от идентификационния номер на нотифицирания орган, когато този орган участва в етапа на производствения контрол.

Идентификационният номер на нотифицирания орган се нанася от самия орган или по негови указания от производителя или от негов упълномощен представител.

Глава IV ОЦЕНЯВАНЕ НА СЪОТВЕТСТВИЕТО

Член 20 Приложими процедури за оценяване на съответствието

129. Производителят или упълномощен от него представител прилагат процедурите, определени в модулите, посочени в членове 21, 22 и 23, преди пускането на пазара на продуктите, посочени в член 2, параграф 1.

130. Частният вносител прилага процедурата, посочена в член 24, преди въвеждането в експлоатация на продукт, посочен в член 2, параграф 1, ако нито производителят, нито упълномощен от него представител не е провел оценката на съответствието за съответния продукт.

131. Всяко лице, което пуска на пазара или въвежда в експлоатация двигател или плавателен съд, след като е преминал съществено изменение или съществено преустройство, или всяко лице, което променя предназначението на плавателен съд, който е извън обхвата на настоящата директива така, че след това съдът да попада в обхвата ѝ, прилага процедурата, посочена в член 24, преди пускането на продукта на пазара или въвеждането му в експлоатация.

132. Всяко лице, което пуска на пазара плавателен съд, построен за собствено ползване, преди изтичането на 5-годишния срок, посочен в член 2, параграф 2, буква а), подточка vii), прилага процедурата, посочена в член 24, преди пускането на продукта на пазара.

Член 21 Проектиране и конструиране

133. По отношение на проектирането и конструирането на плавателните съдове за отдих се прилагат следните процедури, посочени в приложение ІІ към Решение № 768/2008/ЕО:

а) за категориите А и B, посочени в приложение І, част А, точка 1:

i) за плавателните съдове за отдих с дължина на корпуса от 2,5 m до 12 m който и да е от следните модули:

- модул А1 (вътрешен производствен контрол с надзор на изпитването на продукта),

- модул B (ЕС изследване на типа) заедно с модул C, D, E или F,

- модул G (съответствие въз основа на проверка на единичен продукт),

- модул H (съответствие въз основа на пълно осигуряване на качеството);

ii) за плавателните съдове за отдих с дължина на корпуса от 12 m до 24 m който и да е от следните модули:

- модул B (ЕС изследване на типа) заедно с модул C, D, E или F,

- модул G (съответствие въз основа на проверка на единичен продукт),

- модул H (съответствие въз основа на пълно осигуряване на качеството);

б) за категорията C, посочена в приложение І, част А, точка 1:

i) за плавателните съдове за отдих с дължина на корпуса от 2,5 m до 12 m който и да е от следните модули:

- когато е налице съответствие с хармонизираните стандарти, отнасящи се до приложение І, част А, точки 3.2 и 3.3: модул А (вътрешен производствен контрол), модул А1 (вътрешен производствен контрол с надзор на изпитването на продукта), модул B (ЕС изследване на типа) заедно с модул C, D, E или F, модул G (съответствие въз основа на проверка на единичен продукт) или модул H (съответствие въз основа на пълно осигуряване на качеството),

- когато не е налице съответствие с хармонизираните стандарти, отнасящи се до приложение І, част А, точки 3.2 и 3.3: модул А1 (вътрешен производствен контрол с надзор на изпитването на продукта), модул B (ЕС изследване на типа) заедно с модул C, D, E или F, модул G (съответствие въз основа на проверка на единичен продукт) или модул H (съответствие въз основа на пълно осигуряване на качеството);

ii) за плавателните съдове за отдих с дължина на корпуса от 12 m до 24 m който и да е от следните модули:

- когато е налице съответствие с хармонизираните стандарти, отнасящи се до приложение І, част А, точки 3.2 и 3.3: модул А1 (вътрешен производствен контрол с надзор на изпитването на продукта), модул B (ЕС изследване на типа) заедно с модул C, D, E или F, модул G (съответствие въз основа на проверка на единичен продукт) или модул H (съответствие въз основа на пълно осигуряване на качеството),

- когато не е налице съответствие с хармонизираните стандарти, отнасящи се до приложение І, част А, точки 3.2 и 3.3: модул B (ЕС изследване на типа) заедно с модул C, D, E или F, модул G (съответствие въз основа на проверка на единичен продукт) или модул H (съответствие въз основа на пълно осигуряване на качеството);

в) за категорията D, посочена в приложение І, част А, точка 1:

i) за плавателните съдове за отдих с дължина на корпуса от 2,5 m до 24 m който и да е от следните модули:

- модул А (вътрешен производствен контрол),

- модул А1 (вътрешен производствен контрол с надзор на изпитването на продукта),

- модул B (ЕС изследване на типа) заедно с модул C, D, E или F,

- модул G (съответствие въз основа на проверка на единичен продукт),

- модул H (съответствие въз основа на пълно осигуряване на качеството).

- По отношение на проектирането и конструирането на плавателни съдове за индивидуално използване се прилагат процедурите, определени в приложение ІІ към Решение № 768/2008/ЕО:

а) модул А (вътрешен производствен контрол),

б) модул А1 (вътрешен производствен контрол с надзор на изпитването на продукта),

в) модул B (ЕС изследване на типа) заедно с модул C, D, E или F,

г) модул G (съответствие въз основа на проверка на единичен продукт),

д) модул H (съответствие въз основа на пълно осигуряване на качеството).

134. По отношение на проектирането и конструирането на компоненти се прилага която и да е от следните процедури, посочени в приложение ІІ към Решение № 768/2008/ЕО:

а) модул B (ЕС изследване на типа) заедно с модул C, D, E или F,

б) модул G (съответствие въз основа на проверка на единичен продукт),

в) модул H (съответствие въз основа на пълно осигуряване на качеството).

Член 22 Емисии на отработили газове

По отношение на емисиите на отработили газове за продуктите, посочени в член 2, параграф 1, букви г) и д), производителят на двигателя или упълномощен от него представител в Съюза прилага следните процедури, посочени в приложение ІІ към Решение № 768/2008/ЕО:

а) когато за провеждането на изпитванията се използва хармонизирания стандарт, който и да е от следните модули:

i) модул B (ЕС изследване на типа) заедно с модул C, D, E или F,

ii) модул G (съответствие въз основа на проверка на единичен продукт),

iii) модул H (съответствие въз основа на пълно осигуряване на качеството);

б) когато изпитванията се провеждат, без да се използва хармонизираният стандарт, модул B заедно с модул C1.

Член 23 Емисии на шум

135. По отношение на емисиите на шум за плавателните съдове за отдих с кърмови двигател без вградена изпускателна система или с бордови двигател, както и по отношение на плавателните съдове за отдих с кърмови двигател без вградена изпускателна система или с бордови двигател, които претърпяват съществено преустройство и впоследствие се пускат на пазара на Съюза в рамките на петгодишния период след преустройството, производителят на плавателния съд или упълномощения от него представител, установен в Съюза, прилага следните процедури, посочени в приложение ІІ към Решение № 768/2008/ЕО:

а) когато за провеждането на изпитванията се използва хармонизирания стандарт за измерване на шум, който и да е от следните модули:

i) модул А1 (вътрешен производствен контрол с надзор на изпитването на продукта),

ii) модул G (съответствие въз основа на проверка на единичен продукт),

iii) модул H (съответствие въз основа на пълно осигуряване на качеството);

б) когато изпитванията се провеждат, без да се използва хармонизираният стандарт за измерване на шум — модул G (съответствие въз основа на проверка на единичен продукт);

в) когато за оценяването се използва методът с числото на Фруд и съотношението между мощността и водоизместимостта, който и да е от следните модули:

i) модул А (вътрешен производствен контрол);

ii) модул G (съответствие въз основа на проверка на единичен продукт),

iii) модул H (съответствие въз основа на пълно осигуряване на качеството).

136. По отношение на емисиите на шум за плавателните съдове за индивидуално използване и за извънбордовите двигатели и кърмовите двигатели с вградена изпускателна система, предназначени за монтиране на плавателни съдове за отдих, производителят на плавателния съд за индивидуално използване или на двигателя прилага следните процедури, определени в приложение ІІ към Решение № 768/2008/ЕО:

а) когато за провеждането на изпитванията се използва хармонизираният стандарт за измерване на шум:

i) модул А1 (вътрешен производствен контрол с надзор на изпитването на продукта),

ii) модул G (съответствие въз основа на проверка на единичен продукт),

iii) модул H (съответствие въз основа на пълно осигуряване на качеството);

б) когато изпитванията се провеждат, без да се използва хармонизираният стандарт за измерване на шум — модул G (съответствие въз основа на проверка на единичен продукт).

Член 24 Оценка в стадия след построяването

Оценката в стадия след построяването, посочена в член 20, параграфи 2, 3 и 4, се провежда съгласно посоченото в приложение V.

Член 25 Допълнителни изисквания

137. Когато се използва модул B от приложение II към Решение № 768/2008/ЕО, ЕС изследването на типа се провежда по начина, указан във второ тире на точка 2 от посочения модул.

Типът произведен продукт, посочен в модул B, може да обхваща няколко версии на продукта, при условие че различията между отделните версии не засягат нивото на безопасност и останалите изисквания, засягащи действието на продукта.

138. Когато се използва модул A1 от приложение II към Решение № 768/2008/ЕО, проверките на продукта се правят на един или няколко плавателни съда, представляващи производството на производителя, и се прилагат допълнителните изисквания, посочени в приложение VІ към настоящата директива.

139. Възможността за използване на акредитирани собствени органи на производителя, посочена в модули A1 и C1 на приложение II към Решение № 768/2008/ЕО, не се прилага.

140. Когато се използва модул F от приложение II към Решение № 768/2008/ЕО, за оценяване на съответствието с изискванията за емисиите от отработили газове се прилага процедурата, описана в приложение VІІ към настоящата директива.

141. Когато се използва модул C от приложение II към Решение № 768/2008/ЕО и ако производителят не работи съгласно съответната система за качество, описана в модул H от приложение II към Решение № 768/2008/ЕО, за оценяване на съответствието с изискванията за емисиите от отработили газове на настоящата директива избран от производителя нотифициран орган провежда проверките на продукта или възлага тяхното провеждане на случайни интервали, определени от органа, с цел проверка на качеството на вътрешните проверки на продукта. Ако нивото на качество изглежда незадоволително или ако изглежда необходимо да бъде проверена истинността на представените от производителя данни, се прилага процедурата, посочена в приложение VІІІ към настоящата директива.

Член 26 Техническа документация

142. Техническата документация, посочена в член 7, параграф 2, съдържа всички данни или подробности, имащи отношение към средствата, използвани от производителя за осигуряване на съответствието на продукта с изискванията, посочени в член 4, параграф 1 и в приложение I. По-конкретно тя съдържа документите, посочени в приложение ІХ.

143. Техническата документация дава възможност за разбиране на проектирането, производството и функционирането на продукта и за оценяване на съответствието с настоящата директива.

ГЛАВА V НОТИФИЦИРАНЕ НА ОРГАНИТЕ ЗА ОЦЕНЯВАНЕ НА СЪОТВЕТСТВИЕТО

Член 27 Нотифициране

Държавите-членки нотифицират Комисията и другите държави-членки за органите, оправомощени да изпълняват задачи по оценяване на съответствието като трета страна съгласно настоящата директива.

Член 28 Нотифициращи органи

144. Държавите-членки определят нотифициращ орган, отговорен за установяването и провеждането на необходимите процедури за оценка и за нотифициране на органите за оценяване на съответствието за целите на настоящата директива, както и за наблюдението на нотифицираните органи, включително за съответствие с разпоредбите на член 34.

145. Държавите-членки могат да решат, че оценката и наблюдението, посочени в параграф 1, се провеждат от национален орган по акредитация по смисъла на и в съответствие с Регламент (ЕО) № 765/2008.

146. Когато нотифициращият орган делегира или по друг начин възложи провеждането на оценката, нотификацията или наблюдението, посочени в параграф 1, на орган, който не е правителствена структура, този орган трябва да бъде правен субект и да отговаря mutatis mutandis на изискванията, определени в член 29. Освен това този орган трябва да разполага с механизми за покриване на отговорността, произтичаща от неговата дейност.

147. Нотифициращият орган поема пълната отговорност за задачите, изпълнявани от органа, посочен в параграф 3.

Член 29 Изисквания, свързани с нотифициращите органи

148. Нотифициращите органи се създават по такъв начин, че да няма конфликт на интереси с органите за оценяване на съответствието.

149. Нотифициращите органи са организирани и работят по такъв начин, че да бъдат запазени обективността и безпристрастността на тяхната дейност.

150. Нотифициращите органи са организирани по такъв начин, че всяко решение, свързано с нотифицирането на орган за оценяване на съответствието, да бъде взето от компетентни лица, различни от тези, които са извършили оценката.

151. Нотифициращите органи не предлагат и не извършват дейности, осъществявани от органите за оценяване на съответствието, нито консултантски услуги с търговска цел или на конкурентна основа.

152. Нотифициращите органи запазват поверителността на получената от тях информация.

153. Нотифициращите органи разполагат с достатъчен на брой компетентен персонал за правилното изпълнение на своите задачи.

Член 30 Задължение за предоставяне на информация относно нотифициращите органи

Държавите-членки информират Комисията за своите процедури за оценка и нотифициране на органите за оценяване на съответствието и за наблюдението на нотифицираните органи, както и за всякакви промени в тази връзка.

Комисията прави тази информация обществено достояние.

Член 31 Изискван